**ՀԻՄՆԱՎՈՐՈՒՄ**

**«ՀԱԿԱԿՈՌՈՒՊՑԻՈՆ ԿՈՄԻՏԵԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ**

1. **Իրավական ակտի ընդունման անհրաժեշտությունը**

Նկատի ունենալով այն հանգամանքը, որ ՀՀ հակակոռուպցիոն կոմիտեի (այսուհետ նաև՝ Կոմիտե) առջև դրված խնդիրները լուծելու համար անհրաժեշտ են բանիմաց և ժամանակակից գիտատեխնիկական առաջընթացին համապատասխան գիտելիքների տիրապետող ծառայողներ՝ անհրաժեշտություն է առաջացել օրենսդրական մակարդակով ամրագրել այնպիսի իրավակարգավորումներ, որոնք հնարավորություն կընձեռեն կատարելու կադրերի ճիշտ ընտրություն։ Դրան կնպաստեն նաև ինքնավար պաշտոնների համար նախատեսված մրցութային ընթացակարգերի ձևաչափի որոշակի փոփոխությունները, որի արդյունքում կբարձրացվի նաև գործող ընթացակարգերի արդյունավետությունը։ Իսկ թափուր հաստիքները համալրելու գործընթացն ավելի ճկուն դարձնելու, ուժերի և միջոցների արդյունավետ կառավարում իրականացնելու նպատակով առաջացել է ընթացիկ կարգավորումների փոփոխության կարիք։

Բացի այդ, հաշվի առնելով այն հանգամանքը, որ օրենսդրական մակարդակով կարգավորված չէ Կոմիտեի ծառայողների կողմից ֆիզիկական ուժ, հատուկ միջոցներ և զենք գործադրելու ընթացակարգը՝ անհրաժեշտություն է առաջացել նախատեսելու համապատասխան իրավական հիմքեր:

Ուստի, Կոմիտեի բնականոն գործունեությունն ապահովելու նպատակով մշակվել է «Հակակոռուպցիոն կոմիտեի մասին» օրենքում փոփոխություններ և լրացումներ կատարելու մասին օրենքի նախագիծ (այսուհետ՝ Նախագիծ):

**2. Ընթացիկ իրավիճակը և խնդիրները**

1. «Հակակոռուպցիոն կոմիտեի մասին» օրենքի (այսուհետ՝ Օրենք) 15-րդ հոդվածի 3-րդ մասով ֆիզիկական պատրաստականության պահանջ է ներկայացվում օպերատիվ-հետախուզական գործունեություն իրականացնող պաշտոններ զբաղեցնող բոլոր անձանց համար։

Ժամանակակից գիտատեխնիկական առաջընթացը և դրան համապատասխան փոփոխությունները հանգեցրել են տարբեր մասնագիտություններին ներկայացվող պահանջների փոփոխության, ինչի արդյունքում փոփոխվել են նաև աշխատանքային մեթոդներն ու միջոցները։

Նկատի ունենալով այն հանգամանքը, որ փոխվել են նաև հանցագործությունների կատարման եղանակները՝ անհրաժեշտություն է առաջանում նոր պահանջներ սահմանել կոռուպցիոն հանցագործությունները բացահայտող օպերատիվ աշխատակիցների համար։ Նման պահանջները կապված են տնտեսագիտության, տեղեկատվական տեխնոլոգիաների, հատուկ տեխնիկայի կիրառման մասնագիտական հմտությունների և կարողությունների հետ։ Այսինքն՝ տեղեկատվության ստեղծման, ձեռքբերման, պահպանման և կիրառման եղանակների փոփոխությունը հանգեցրել է դրանց հետ աշխատելու մեթոդների փոփոխության:

Անհերքելի է այն փաստը, որ կոռուպցիոն հանցագործությունների բացահայտման նպատակով իրականացվող օպերատիվ-հետախուզական գործունեությունը մեծ մասամբ կապված է տեղեկատվական տիրույթում առկա տեղեկությունների վերլուծության հետ։ Վերլուծական աշխատանքի համար ֆիզիկական պատրաստականության պահանջ նախատեսելը նպատակահարմարության շրջանակներից դուրս է մնում, քանի որ տեղեկատվության վերլուծական գործունեությունն ամբողջովին կապված է մտավոր գործունեության հետ։

Հաշվի առնելով վերոնշյալը՝ արձանագրենք, որ օպերատիվ-հետախուզական գործունեություն իրականացնող պաշտոններ զբաղեցնող անձանց համար Օրենքով նախատեսված ֆիզիկական պատրաստականության պահանջը խոչընդոտում է տնտեսագիտության, տեղեկատվական տեխնոլոգիաների բնագավառների հմուտ մասնագետների ներգրավմանը։ Տվյալ ոլորտում լավագույն կերպով աշխատանքներն իրականացնելու համար անհրաժեշտ է կոնկրետ տվյալ մասնագիտացումն ունեցող մասնագետների ներգավում, ինչը բավականին բարդացված է Օրենքում առկա կարգավորումների պարագայում: Այսպես՝ Օրենքի ներկայիս կարգավորումները առավել վերաբերելի են դասական իմաստով օպերլիազորներին, իսկ կոռուպցիոն հանցագործությունների բացահայտման համար կառույցին անհրաժեշտ են ոչ միայն դասական իմաստով օպերլիազորներ, այլև հատուկ մասնագիտական գիտելիքներ ունեցող այնպիսի անձինք, որոնք լավագույնս տիրապետում են տեղեկատվական տեխնոլոգիաների, տնտեսագիտության և այլ բնագավառներին:

Պետք է հաշվի առնել նաև այն հանգամանքը, որ քրեական վարույթին զուգահեռ պետք է իրականացվի նաև ֆինանսական քննություն, ինչը լավագույնս կարող են իրականացնել բացառապես տվյալ ոլորտում մասնագիտացված անձինք:

Այս խնդրի լուծման նպատակով Նախագծով առաջարկվում է Հակակոռուպցիոն կոմիտեի նախագահին լիազորություն վերապահել նման գործառույթներ իրականացնող պաշտոնների համար սահմանելու անհրաժեշտ պահանջներ։ Նման փոփոխությունը կնպաստի Հակակոռուպցիոն կոմիտեի օպերատիվ ստորաբաժանում հմուտ և բանիմաց ծառայողների համալրմանը։

1. Օրենքի 17-րդ հոդվածի 10-րդ մասով նախատեսվում է Հակակոռուպցիոն կոմիտեի ինքնավար պաշտոնների մրցույթի անցկացման թեստավորման փուլը։

Օրենքի կարգավորումներից պարզ է դառնում, որ ծառայողի մասնագիտական գիտելիքների ստուգումն իրականացվում է միայն թեստավորման միջոցով:

Այլ կերպ՝ մրցույթի անցկացման գործող կարգավորումները հիմնվում են միայն մրցույթի մասնակիցների տեսական գիտելիքների ստուգման վրա, այսինքն՝ անցկացվում է թեստավորում, որով, ըստ էության, հնարավորություն չի տրվում լիարժեք պատկերացում կազմելու մրցույթի մասնակիցների այնպիսի կարողությունների մասին, ինչպիսիք են ձեռք բերված գիտելիքները գործնականում կիրառելու, իրավիճակային բարդ խնդիրները ճիշտ լուծելու, ստեղծված իրադրությունում արագ կողմնորոշվելու և այլ անհրաժեշտ հմտությունների մասին, որոնք տեսանելի են դառնում բացառապես գիտելիքների կիրառության ընթացքում։ Հաշվի առնելով վերոնշյալ դիտարկումները՝ անհրաժեշտություն է առաջանում նախատեսել նաև մասնագիտական գիտելիքների ստուգման բանավոր փուլ հարցազրույցի ձևաչափով, որով հնարավորություն կընձեռվի ամբողջական պատկերացում կազմել մրցույթի մասնակիցների և՛ տեսական, և՛ գործնական գիտելիքների մասին։

Անվիճելի է, որ միայն տեսական գիտելիքների առկայությունը չի կարող վկայել մրցույթի մասնակցի առավել բարձր մասնագիտական որակների մասին։ Մասնագիտական որակները սերտորեն կապված են նաև տվյալ անձի պրակտիկ գործունեության ընթացքում ձեռք բերած հմտությունների և կարողությունների հետ։

Նախատեսվող նման փոփոխությունների արդյունքում մրցութային հանձնաժողովը հնարավորություն կունենա առավել ճիշտ գնահատել մասնակիցների և´ տեսական, և´ գործնական գիտելիքները, իսկ վերջնարդյունքում՝ ընտրել ավելի գիտակ և հմուտ կադրերի։

3. Հակակոռուպցիոն կոմիտեի գործող իրավակարգավորումների համաձայն՝ թափուր պաշտոն առաջանալու դեպքում Հակակոռուպցիոն կոմիտեի նախագահը նշանակում է մրցույթ պաշտոնը թափուր մնալուց հետո՝ մեկ ամսվա ընթացքում 17-րդ հոդված 5-րդ մաս։

Մեկ ամսվա ընթացքում մրցույթ նշանակելու պահանջ նախատեսելը, ըստ էության, արդարացված չէ: Բանն այն է, որ յուրաքանչյուր դեպքում, երբ առաջանում է թափուր պաշտոն, միշտ չէ, որ անհրաժեշտություն է առաջանալու տվյալ ժամանակահատվածում այդ պաշտոնը համալրել: Այսպես՝ պաշտոնի համալրում պետք է տեղի ունենա այն ժամանակ, երբ եղած մարդկային ռեսուրսները չեն հասցնում իրենց առջև դրված գործառույթներն ամբողջ ծավալով իրականացնել կամ վերջիններս աշխատում են ծանրաբեռնված պայմաններում և անհրաժեշտ է այլ հաստիքների համալրում, որպեսզի եղած ուժերով հնարավոր լինի արդյունավետ իրականացնել հանցագործությունների բացահայտում և քննություն:

Բացի այդ, մեկ ամսվա պահանջի առկայության պարագայում ստացվում է, որ հնարավոր է զուգահեռ մի քանի մրցույթներ հայտարարվեն, որոնք կխոչընդոտեն միմյանց, և կխաթարեն մրցութային հանձնաժողովի աշխատանքները: Այսպես՝ ներկայումս ՀՀ հակակոռուպցիոն կոմիտեում հայտարարվել է միաժամանակ 4 մրցույթ, 3-ը՝ օպերատիվ-հետախուզական գործունեություն իրականացնող ստորաբաժանման թափուր հաստիքների, մյուսը՝ ինքնավար պաշտոնների համալրման համար:

Այսպիսով՝ կարելի է արձանագրել, որ տվյալ պահանջի բացակայության դեպքում հնարավոր կլինի նաև մի քանի թափուր հաստիքներ առաջանալու դեպքում սպասել և միասին հայտարարել մրցույթ, ինչը առավել դյուրին կդարձնի ինչպես մրցութային հանձնաժողովի աշխատանքները, այնպես էլ մասնակիցների համար առավել մատչելի կլինի դիմելը, քանի որ միաժամանակ մի քանի մրցույթների դեպքում մասնակիցը հնարավոր է հավակնի բացառապես մի պաշտոնի, իսկ մի շարք պաշտոնների միաժամանակյա մրցույթի դեպքում անձը հնարավորություն ունի միաժամանակ համաձայնություն տալու մյուս հաստիքներին նշանակվելու կապակցությամբ:

Հաշվի առնելով վերոգրյալը՝ փաստենք, որ մրցույթ նշանակելու մեկ ամսվա պահանջը լրացուցիչ խոչընդոտներ է առաջացնում ինչպես մրցութային հանձնաժողովի, այնպես էլ թեկնածուների համար՝ հանգեցնելով լրացուցիչ ուժերի և միջոցների անտեղի վատնմանը։

Ուստի, նշված խնդիրների կարգավորման նպատակով առաջարկում ենք իրավակարգավորումներից հանել Հակակոռուպցիոն կոմիտեի նախագահի կողմից մրցույթ նշանակելու պարտադիր ժամկետը։

4. Օրենքի 4-րդ հոդվածի 2-րդ մասի համաձայն՝ *Հակակոռուպցիոն կոմիտեն իր լիազորությունների շրջանակներում «Օպերատիվ-հետախուզական գործունեության մասին» օրենքով սահմանված կարգով իրականացնում է օպերատիվ-հետախուզական գործունեություն::*

Օրենքի 45-րդ հոդվածի 1-ին մասի համաձայն՝ *Հակակոռուպցիոն կոմիտեի ծառայողն ունի ծառայողական հաշվեցուցակային զենք և անձնական պաշտպանության հատուկ միջոցներ պահելու և կրելու իրավունք: Հակակոռուպցիոն կոմիտեի ծառայողին ծառայողական հաշվեցուցակային զենք և անձնական պաշտպանության հատուկ միջոցներ տրամադրում է Կառավարության լիազոր մարմինը:*

Օպերատիվ-հետախուզական գործունեության մասին օրենքի 14-րդ հոդվածի համաձայն՝ *ՀՀ հակակոռուպցիոն կոմիտեն իրավունք ունի անցկացնելու օրենքով նախատեսված օպերատիվ-հետախուզական բոլոր միջոցառումները::*

Զենքի մասին» օրենքի 5-րդ հոդվածի համաձայն՝ *(…) Օպերատիվ-ծառայողական խնդիրների լուծման նպատակով մարտական զենք օգտագործվում է նաև հակակոռուպցիոն կոմիտեում:*

*(…)*

*Հակակոռուպցիոն կոմիտեում մարտական զենքի և նրա փամփուշտների նոր տեսակները (նմուշները) սպառազինման ընդունելու, մարտական և այլ զենքի, դրա փամփուշտների և ռազմամթերքի շրջանառության, ինչպես նաև մարտական զենքի առնչությամբ ծագող այլ հարաբերությունների նկատմամբ տարածվում են սույն օրենքով պետական ռազմականացված կազմակերպություններին առնչվող համապատասխան կարգավորումները և դրանցից բխող՝ Կառավարության որոշումները::*

Ինչպես տեսնում ենք, Հակակոռուպցիոն կոմիտեն իր լիազորությունների շրջանակներում իրականացնում է նաև օպերատիվ-հետախուզական գործունեություն և դա իրականացնելու համար ունի առանձին ստորաբաժանում՝ օպերատիվ-հետախուզական գործառույթներ իրականացնող վարչություն, որն իր առջև դրված խնդիրները լուծելու նպատակով իրավունք ունի գործածել նաև մարտական զենք: Չնայած այս հանգամանքին՝ Օրենքում նախատեսված չէ Կոմիտեի ծառայողների կողմից ֆիզիկական ուժ, հատուկ միջոցներ և զենք գործածելու մասին դրույթներ: Տվյալ նորմերի բացակայությունը խաթարում է Կոմիտեի օպերատիվ-հետախուզական գործառույթներ իրականացնող վարչության, ինչպես նաև մյուս ծառայողների բնականոն աշխատանքը արդյունավետ կազմակերպելու գործընթացը:

Օրենսդրության վերլուծությունից պարզ է դառնում, որ չնայած այն հանգամանքին, որ Կոմիտեի ծառայողներին վերապահված է Օպերատիվ-հետախուզական գործունեության մասին օրենքով նախատեսված օպերատիվ-հետախուզական բոլոր միջոցառումներն իրականացնելու հնարավորություն, սակայն դրանք լիարժեք կատարելու համար անհրաժեշտ իրավակարգավորումներ նախատեսված չեն:

Այսպիսով՝ պետք է հստակ արձանագրել, որ Կոմիտեիծառայողներն իրենց ամենօրյա աշխատանքն իրականացնելիս, այդ թվում՝ կոռուպցիոն հանցագործություններ հայտնաբերելու, բացահայտելու, կանխելու, խափանելու, ինչպես նաև հանցանք կատարող կամ կատարած անձանց հայտնաբերելու կարևորագույն գործառույթներն իրականացնելու ժամանակ կարիք ունեն կիրառել նաև վերոհիշյալ գործիքակազմը: Մասնավորապես՝ վերջիններս իրենց պարտականությունները պատշաճ իրականացնելու համար անհրաժեշտ է կիրառել այնպիսի միջոցներ, ինչպիսիք են ձեռնաշղթաները, ռետինե մահակներ և այլն:

Ելնելով վերոգրյալից և հաշվի առնելով այն հանգամանքը, որ Օրենքում հստակեցված չէ Կոմիտեի ծառայողների կողմից ֆիզիկական ուժ, հատուկ միջոցներ և զենք գործածելու կարգը՝ անհրաժեշտություն է առաջացել մշակել սույն նախագիծը:

**3. Առաջարկվող կարգավորման բնույթը**

Հաշվի առնելով վերոգրյալը՝ մշակվել է «Հակակոռուպցիոն կոմիտեի մասին» Հայաստանի Հանրապետության օրենքում փոփոխություններ և լրացում կատարելու մասին» օրենքի նախագիծը, որով առաջարկվում է Հակակոռուպցիոն կոմիտեի ծառայողների մասնագիտական գիտելիքների ստուգումն անցկացնել նաև հարցազրույցի բանավոր միջոցով, Հակակոռուպցիոն կոմիտեի նախագահին լիազորել ըստ անհրաժեշտության նշանակել մրցույթի անցկացման օրը, ինչպես նաև սահմանել օպերատիվ-հետախուզական գործառույթներ իրականացնող ստորաբաժանման այն պաշտոնները ու դրանց նշանակման պայմանները և կարգը, որոնց գործառույթների իրականացումը պայմանավորված է տեղեկատվական տեխնոլոգիաների, տնտեսագիտության և այլ բնագավառների հատուկ մասնագիտական գիտելիքների և հմտությունների կիրառմամբ։ Նախագծով առաջարկվում է նաև Հակակոռուպցիոն կոմիտեի ծառայողների համար նախատեսել գործունեության իրավական կարգավորումներ՝ ֆիզիկական ուժ, հատուկ միջոցներ և զենք կիրառելու համար:

**4. Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Հայաստանի Հանրապետության հակակոռուպցիոն կոմիտեի կողմից:

**5. Ակնկալվող արդյունքը**

Նախագծի ընդունմամբ կապահովվի Հակակոռուպցիոն կոմիտեում առավել բանիմաց և հմուտ մասնագետների ընտրություն, առավել արդյունավետ կիրականացվի թափուր պաշտոնների համար անցկացվող մրցույթը, ինչպես նաև հնարավորություն կընձեռվի առանց ֆիզիկական պատրաստականության պահանջի ընտրելու օպերատիվ ստորաբաժանման այնպիսի ծառայողների, որոնք տեղեկատվական տեխնոլոգիաների, տնտեսագիտության և այլ բնագավառներում ունեն հատուկ մասնագիտական գիտելիքներ և հմտություններ։ Ինչպես նաև կկարգավորվի Հակակոռուպցիոն կոմիտեի ծառայողների կողմից ֆիզիկական ուժ, հատուկ միջոցներ և զենք կիրառելու կարգը, ինչը կնպաստի Կոմիտեի առջև դրված խնդիրների լուծմանը։

1. **Նախագծի** **ընդունման** **կապակցությամբ** **լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Նախագծի ընդունմամբ Հայաստանի Հանրապետության պետական բյուջեում եկամուտների ավելացում կամ նվազեցում չի նախատեսվում:

**7. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

«Հակակոռուպցիոն կոմիտեի մասին» օրենքում փոփոխություններ և լրացումներ կատարելու մասին օրենքի նախագիծը չի բխում համապատասխան ռազմավարական փաստաթղթերից։